b'\n_START_ARTICLE_\nAira Suomela\n_START_PARAGRAPH_\nAira Suomela (s. 1936 Reisj\xc3\xa4rvi) on suomalainen posliininmaalaustaiteilija, -opettaja ja alan vaikuttaja._NEWLINE_Suomela toimii vuonna 1968 perustetun Suomen posliininmaalaajat ry:n puheenjohtajana ja usealla kielell\xc3\xa4 julkaistavan, maailman toiseksi suurimman alan harrastajien julkaisun, Posliini Plus -lehden (ilmestyi aiemmin nimill\xc3\xa4 Posliininmaalaus ja keramiikka sek\xc3\xa4 Skandinavian Posliininmaalaus), p\xc3\xa4\xc3\xa4toimittajana vuodesta 1985. H\xc3\xa4n on ollut my\xc3\xb6s kehitt\xc3\xa4m\xc3\xa4ss\xc3\xa4 alan opetusta jo 1970-luvulta saakka, tuolloin p\xc3\xa4\xc3\xa4kaupunkiseudulla vaikuttaessaan, kohti virallista 4-vuotista ammattitutkintoa._NEWLINE_Suomela on posliininmaalauksen kansallisesti t\xc3\xa4rkeimm\xc3\xa4n vuosittaisen tapahtuman, vuodesta 1995 j\xc3\xa4rjestetyn Reisj\xc3\xa4rven posliinikes\xc3\xa4n, perustaja. Vuosittain vietett\xc3\xa4v\xc3\xa4 tapahtuma tuo Reisj\xc3\xa4rvelle kansainv\xc3\xa4lisi\xc3\xa4 alan opettajia sek\xc3\xa4 satoja harrastajia ja taitajia ja sit\xc3\xa4 pidet\xc3\xa4\xc3\xa4n my\xc3\xb6s merkitt\xc3\xa4v\xc3\xa4n\xc3\xa4 alan opettajien jatkokouluttautumispaikkana. Tapahtumassa on vieraillut useita nimekk\xc3\xa4it\xc3\xa4 alan ammattilaisia ja taiteilijoita sek\xc3\xa4 Suomesta ett\xc3\xa4 maailmalta, kuten Kimmo P\xc3\xa4likk\xc3\xb6, japanilaiset Yumiko Okamura ja Mario Watanabe, ven\xc3\xa4l\xc3\xa4iset Juri Schgirov, Ljubov Tsvetkova ja Sergei Sokolov, saksalaiset Wolfram Leonhardi ja Andreas Knobl sek\xc3\xa4 norjalaiset Eva Ihle ja Thanh Duc Hong.'